CELEX: 52012DC0278
Language: mt
Date: 2012-06-07 00:00:00
Title: KOMUNIKAZZJONI TAL-KUMMISSJONI LILL-KUNSILL fir-rigward ta’ konsultazzjoni dwar l-Opportunitajiet tas-Sajd għall-2013

|
			
		
		
		52012DC0278
		
			KOMUNIKAZZJONI TAL-KUMMISSJONI LILL-KUNSILL fir-rigward ta’ konsultazzjoni dwar l-Opportunitajiet tas-Sajd għall-2013 /* COM/2012/0278 final */
			
				
		
		
			
			   	KOMUNIKAZZJONI TAL-KUMMISSJONI
LILL-KUNSILL 
fir-rigward ta’ konsultazzjoni dwar l-Opportunitajiet tas-Sajd għall-2013
 
1.           Introduzzjoni
Dan id-dokument ta' konsultazzjoni
jippreżenta l-ideat tal-Kummissjoni Ewropea dwar il-modi kif il-qabdiet
totali permissibbli (TACs) u l-livelli tal-isforz għandhom jiġu
ffissati fl-ilmijiet Ewropej u għas-sajjieda Ewropej għall-2013 u,
għal ċerti stokkijiet, għall-2013-2014. L-Istati Membri,
il-Kunsilli Konsultattivi Reġjonali (RACs) u l-Kumitat Konsultattiv dwar
is-Sajd u l-Akkwakultura (ACFA) huma mistiedna jipprovdu l-opinjonijiet
tagħhom lill-Kummissjoni għall-kunsiderazzjoni qabel ma
tittieħed deċiżjoni finali dwar il-proposti tal-Kummissjoni.
Huwa stabbilit approċċ ġdid
għall-iffissar tat-TACs għal stokkijiet li għalihom mhux
disponibbli parir kwantitattiv sħiħ, abbażi tal-kisba tal-parir
kwalitattiv u l-użu ta’ proċeduri ta’ valutazzjoni li
jeħtieġu inqas dejta fl-għoti tal-parir mill-istituzzjonijiet
xjentifiċi (it-Taqsima 4.1).
L-informazzjoni riċenti dwar l-iżvilupp
tal-Politika Komuni tas-Sajd matul l-aħħar snin hija mqassra,
ibbażata fuq il-parir xjentifiku dwar il-qagħda tal-istokkijiet
tal-ħut sfruttati fl-ilmijiet Ewropej u dawk fil-viċinat u fuq
id-dejta ekonomika pprovduta mill-Istati Membri. 
L-għan tal-istabbiliment tal-livelli
tat-TACs, tal-kwoti u l-livelli tal-isforz tas-sajd għandu jibqa’ sabiex
jiġi eliminat is-sajd żejjed f’fażijiet. Sajd żejjed
joħloq riskju ta' kollass kummerċjali. It-tmiem tas-sajd żejjed
ifisser li jista’ jinqabad ħafna ħut jew aktar ħut b’inqas
attività tas-sajd, inqas fjuwil maħruq u rkapti tas-sajd iżgħar.
Dan ifisser li kull sena jittieħed proporzjon ta’ ħut mill-baħar
li jkun l-ammont ġust li jippermetti lill-ħut jikber u jirriproduċi
fil-livell l-aktar produttiv tiegħu fiċ-ċirkustanzi
ekoloġiċi prevalenti. F’dawn il-kundizzjonijiet, il-qabdiet fit-tul
mill-istokkijiet tal-ħut se jkunu fil-livell massimu sostenibbli
tagħhom (MSY). Fl-2002, il-Kummissjoni Ewropea u l-Istati Membri
tal-Unjoni ħadu l-impenn sabiex sal-2015 ikunu laħqu l-mira tas-sajd
MSY. Fl-2006 l-Kummissjoni stabbiliet pjan sabiex nersqu lejn l-MSY[1]. Fl-2007, l-Istati Membri
fil-Kunsill ħeġġew lill-Kummissjoni biex taħdem lejn l-MSY
u kienu konxji tal-bżonn li jinġabar parir xjentifiku, jiġu
implimentati pjanijiet fit-tul b’valutazzjonijiet tal-impatt, u jiġu
kkonsultati l-partijiet interessati.
Il-kisba u ż-żamma tal-MSY se jġibu
magħhom benefiċċji sinfikanti, u se jwasslu għal bidla minn
sajd intensiv minn riżorsi skarsi għal sajd aħjar minn
stokkijiet aktar abbundanti. Għandhom jinqabdu l-istess kwantitajiet jew
aktar, filwaqt li jkun hemm impatt ambjentali anqas. Meta tonqos l-intensità
globali tas-sajd, jittaffu l-impatti tas-sajd f’qiegħ l-ibħra, u
jonqsu l-qabdiet inċidentali ta’ organiżmi vulnerabbli inklużi
l-foċeni, id-dniefel u mammali oħra tal-baħar. Meta wieħed
iqis il-prezzijiet għoljin tal-fjuwil, il-konsum tal-fjuwil għandu
jonqos b'mod sinifikanti għaliex is-sajd għal tunnellata ħut
minn stokk abbundanti jieħu anqas ħin milli minn stokk skars. Dan se
jnaqqas l-emissjonijiet tal-karbonju kif ukoll l-ispiża tal-fjuwil
għas-sidien tal-bastimenti.
Vantaġġ important ieħor huwa li
jonqsu l-pressjonijiet biex jiġi skartat il-ħut żejjed.
L-istokkijiet mistada żżejjed fil-biċċa l-kbira huma
magħmula minn ħut iżgħar u li jiswa anqas u dan jintrema
lura jew għax ma għandux valur għoli fis-suq jew għax
legalment huwa taħt id-daqs permess u huwa illegali li jinħatt l-art
skont ir-regoli attwali. Bit-tnaqqis tar-rata tas-sajd, aktar ħut se
jkollu ċ-ċans jikber għal daqs ta' valur u se jkun ħafna
aktar faċli għas-sajjieda li jkollhom qabdiet ta’ ħut ta’ daqs
tajjeb mingħajr ma jaqbdu ħut iżgħar.
Fl-2010 il-Kunsill Internazzjonali
għall-Esplorazzjoni tal-Baħar (ICES) żviluppa forma ġdida
ta’ pariri dwar il-livelli tat-TAC li, sal-2015, għandhom iwasslu
għas-sajd skont l-MSY. Fl-2011, il-Kummissjoni bbażat il-proposti
tagħha tat-TAC fuq dan l-approċċ ġdid. Għall-2013,
l-ICES qed jippjana li jiżviluppa aktar il-qafas tal-MSY sabiex jipprovdi
parir kwantifikat għal stokkijiet li għalihom, s’issa, ma kienx
f’qagħda li jipprovdi parir bħal dan. Dan l-iżvilupp se jkun
ibbażat fuq użu aktar estensiv ta' metodi ta' valutazzjoni li huma
robusti għal informazzjoni nieqsa, u fuq użu akbar u aktar
sistematiku ta' valutazzjonijiet kwalitattivi f’qafas kwantitattiv.
Il-Kummissjoni tilqa’ dan l-approċċ, li se jtejjeb ħafna
l-bażi tal-informazzjoni li fuqha jsiru l-proposti tat-TAC.
2.           Stat tal-Istokkijiet tal-Ħut
Huwa inkwetanti li fl-ilmijiet Ewropej 65 %
tal-istokkijiet mhumiex ivvalutati bis-sħiħ u 22 % biss
tal-stokkijiet taħt it-TACs huma magħrufa bħala li mhumiex
mistada żżejjed (l-Anness I). Barra minn hekk, it-tendenza matul
l-aħħar snin kienet li proporzjon li qed jonqos ta’ stokkijiet (minn
47 % fl-2003 għal 35 % fl-2012) jista’ jiġi kklassifikat
skont il-limiti bijoloġiċi sikuri. Mhuwiex ċar kemm dan jista'
jkun qed jaffettwa d-dejta (jiġifieri huma l-istokkijiet fl-ogħla
riskju li ma għadhomx jiġu vvalutati?). 
Madankollu, fejn l-istat tal-istokkijiet ġie
vvalutat, jidher li qed jitjieb, għalkemm bil-mod: il-proporzjon
tal-istokkijiet mistada żżejjed[2]
fl-Atlantiku u fl-ibħra tal-viċinat fl-2011 niżel għal 18
minn 38 stokk tal-ħut, meta fl-2004 ċ-ċifra kienet
32 minn 34, jiġifieri minn 94 % għal 47 %. (ara
l-Anness I għal aktar dettalji). Il-kisba tal-MSY hija għan
realistiku u li jista’ jintlaħaq. L-istokkijiet il-ġodda li ma
għadhomx jiġu vvalutati bħala mistada żżejjed jinkludu
l-petriċi taż-żona Iberika tal-Atlantiku, l-istokkafixx,
il-lingwata tal-Baħar Ċeltiku, il-haddock tal-Punent tal-Iskozja,
l-aringa tal-Baħar tat-Tramuntana, il-barbun tat-tbajja’ tal-Baħar
tat-Tramuntana u l-aringa tal-Golf ta’ Bothnia. Għall-2012 kienu possibbli
diversi żidiet fit-TAC, u dawn se jipprovdu iktar minn EUR 135 miljun
fi dħul addizzjonali għas-sajjieda. Il-politiki tas-sajd
ibbażati fuq l-MSY diġà bdew iwasslu għal aktar ħut
għall-konsumaturi u potenzjalment aktar impjiegi u aktar dħul
għall-persuni li jaħdmu fis-setturi tal-qbid u tal-ipproċessar. 
L-għarfien attwali dwar il-qagħda tal-istokkijiet
tal-ħut jingħata fil-qosor fl-Anness I u huwa deskritt b’mod
konċiż hawn taħt fuq bażi reġjonali[3]. 
L-istokkijiet tal-ħut pelaġiku
fil-Grigal tal-Atlantiku: L-istokkijiet
prinċipali kollha ta’ ħut pelaġiku minbarra l-kavalli qed
jiġu mistada fir-rati tas-sajd tal-MSY jew fi ħdan dawn ir-rati, u
ġew iffissati TACs korrispondenti għall-2012. L-Unjoni wettqet
diversi attentati biex tiżgura ftehim mal-Islanda u l-Gżejjer Faeroe
sabiex jingħaqdu man-Norveġja u l-UE fil-ġestjoni sostenibbli
tal-kavalli. It-total tat-TACs għall-kavalli stabbiliti mill-UE,
min-Norveġja, mill-Gżejjer Faeroe u mill-Islanda fl-2012 kien
36 % ogħla mil-livell tal-parir xjentifiku (minbarra l-qabdiet
Russi). Ir-rata tas-sajd għall-kavalli hija barra sew mil-limiti sostenibbli
u l-istokk se jonqos fis-snin li ġejjin jekk ma jintlaħaqx ftehim
mal-Islanda u l-Gżejjer Faeroe fir-rigward tal-ġestjoni sostenibbli
ta’ dan l-istokk. Dan in-nuqqas ta’ qbil u t-telf ta’ ġestjoni xierqa
wasslu għat-telfien ta' ċertifikazzjoni għall-istokk bħala
wieħed b'ġestjoni sostenibbli mill-‘Marine Stewardship Council’
Fil-Baħar tat-Tramuntana, fi Skagerrak u f’Kattegat,
il-barbun tat-tbajja’, il-haddock, l-aringa, in-Nephrops u l-lingwata (fi
Skagerrak u f'Kattegat biss) huma mistada skont ir-rati tal-mortalità tas-sajd
tal-MSY. L-istat tal-istokkijiet l-oħra jew mhux magħruf jew huma
mistada żżejjed. It-TACs qabżu l-limiti tal-parir xjentifiku
b’5 % fl-2012 meta mqabbel mal-11 % fl-2011, is-17 % fl-2010 u
s-37 % fl-2009.
Ħafna stokkijiet fil-Punent tal-Iskozja,
fil-Baħar Irlandiż u fil-Baħar Ċeltiku huma
żgħar b’valutazzjonijiet inċerti. L-ICES irrapporta problemi
bir-reġistrazzjoni tal-qabdiet u dejta oħra, inkluż l-iskartar
tal-ħut, għal għadd ta' stokkijiet. Ħames stokkijiet tant
huma eżawriti li, skont il-parir xjentifiku, il-qabdiet għandhom
jitnaqqsu għall-aktar livell baxx possibbli. Mit-18-il stokk li fuqhom
setgħu jsiru valutazzjonijiet tal-MSY tagħhom, terz huma mistada
żżejjed filwaqt li 12 huma mistada skont il-miri tal-MSY jew
taħthom. L-aringa tal-Baħar Ċeltiku u l-haddock tal-Punent
tal-Iskozja riċentement qed juru titjib li ntlaqa' b'ottimiżmu,
iżda diġà l-livell għoli tal-iskartar tal-merluzz, tal-haddock u
tal-merlangu se jiżdied jekk jibqa' jsir is-sajd intensiv bi xbieki
b’malji żgħar għan-Nephrops mingħajr użu akbar ta’
rkaptu selettiv li jħalli lil ħut żgħir jaħrab.
Ir-regoli dwar il-kompożizzjoni tal-qabda li ġew introdotti sabiex
jiġi protett dan l-istokk meta kien f’livell baxx ġew sospiżi[4]. L-Istati Membri ħadu
l-impenn li jintroduċu rkaptu tas-sajd aktar selettiv sabiex jitnaqqas
l-iskartar tal-ħut.
Hemm ftit valutazzjonijiet disponibbli
tal-istokkijiet tal-ħut tal-Bajja ta’ Biscay u tal-Ibħra
Iberiċi tal-Atlantiku. Il-marlozz tan-Nofsinhar jinsab f’qagħda
aħjar minħabba r-reklutaġġ tajjeb ta’ ħut
żgħir tar-razza, iżda fl-2011 reġgħu saru qabdiet
ogħla mill-kwota, u minħabba f’hekk is-sostenibbiltà fit-tul ta’ dan
l-istokk tinsab f’riskju u l-prezzijiet fis-suq huma baxxi. Il-Kummissjoni u
Spanja qed jaħdmu fuq pjan ta’ azzjoni biex jadattaw sistema nazzjonali
ta’ reġistrazzjoni tal-qbid u tal-isforz biex jilqgħu għal dik
l-isfida. L-awditjar tas-sistema tar-reġistrazzjoni tal-qbid u tal-isforz
fi Stati Membri oħra tal-Atlantiku se jitlestew matul is-sajf tal-2012.
In-Nephrops fil-Baħar tal-Kantabrija għadu suġġett
għal parir li s-sajd jitwaqqaf.
Fil-Baħar Baltiku, 5 minn
7 stokkijiet magħrufa għadhom qed jiġu mistada
żżejjed. Il-merluzz fil-Baltiku tal-Lvant u l-aringa fil-Baħar
tal-Bothnia biss qed jiġu mistada b'rati skont ir-rendiment massimu
sostenibbli.
Fil-Mediterran, 80 % tar-riżorsi
taħt studju huma mistada żżejjed u xi wħud jinsabu
f’livelli baxxi (l-Anness Ib). L-għadd u
l-kwalità tal-valutazzjonijiet, għalkemm għadhom mhux bilanċjati
fuq il-livell ġeografiku u mhumhiex regolari matul iż-żmien,
komplew jiżdiedu, u issa jkopru aktar minn 100 stokk minn
27 speċi; madankollu 63 % biss mill-istokkijiet evalwati
ġew ikklassifikati skont il-kriterji tal-MSY. L-istatus ta' 37 % tal-istokkijiet
jibqa’ mhux magħruf. Peress li dawn il-valutazzjonijiet bdew biss
riċentement u mhux l-istokkijiet kollha huma vvalutati kull sena, mhux
possibbli li tintuża din id-dejta biex tingħata ħarsa lejn
l-iżvilupp tal-istat tal-istokkijiet matul iż-żmien.
Fil-Baħar l-Iswed, is-sitwazzjoni ma
nbiddlitx b’mod sinifikanti. Il-laċċa
l-kaħla tinsab f’kundizzjoni tajba bis-saħħa
tar-reklutaġġ qawwi ta’ dan l-aħħar u s-sajd għaliha
huwa sostenibbli fil-waqt li l-barbun imperjali għadu qed jiġi mistad
iżżejjed sew. 
3.           Analiżi Ekonomika
Ir-rendiment ekonomiku hu mistenni li jkun batut
f’ħafna setturi tal-industrija tal-qbid tal-ħut Ewropea, b’mod
partikolari fis-setturi tal-ħut demersali. Hemm żewġ
raġunijiet għal dan: 
L-ewwel nett, l-issuktar tal-istat ħażin
ta' ħafna stokkijiet tal-ħut ifisser li r-rati tal-qbid huma aktar
baxxi u li l-ispejjeż assoċjati mas-sajd – u notevolment l-użu
tal-fjuwil – kienu ogħla minn dak meħtieġ. Madankollu, fl-2012
diġà kienu possibbli żidiet fit-TAC li jiswew tal-inqas EUR 135
miljun u dan jindika li l-impatti negattivi ekonomiċi u soċjali fuq
żmien qasir minħabba t-tranżizzjoni lejn l-MSY jistgħu
jkunu anqas milli kien maħsub. Il-qligħ pożittiv antiċipat
fuq żmien twil mill-MSY qed ingawdu minnu aktar qabel milli mistenni.
Madankollu, is-saħħa ta’ rkupru tas-settur finanzjarju attwalment
għadha pjuttost baxxa.
It-tieni nett, il-prezzijiet tal-fjuwil
reġgħu għolew għal valuri qrib il-valuri massimi li
ntlaħqu f'Lulju 2008, u l-prezzijiet tal-ħut fis-swieq
prinċipali tal-konsumatur naqqsu ftit. Xi wħud minn dawn it-tensjonijiet
jistgħu jittaffew billi jkun hemm bidla lejn propulsjoni aktar
effiċjenti f’termini ta’ fjuwil kif ukoll bidliet fl-imġiba fis-sajd
u fl-irkaptu tas-sajd. It-titjib fl-istrateġiji
tal-kummerċjalizzazzjoni jista' wkoll isaħħaħ l-istabbiltà
tas-settur. Madankollu, hija t-tneħħija gradwali tas-sajd żejjed
li tista’ tkun l-akbar kontributur lejn effiċjenza u stabbiltà ekonomika
quddiem l-isfidi li ġejjin minn spejjeż ogħla u prezzijiet aktar
baxxi tal-prodott.
L-aktar ċifri riċenti ta’ impjiegi
disponibbli (għall-2009) juru li l-għadd totali ta’ sajjieda
impjegati mal-flotta tas-sajd tal-UE (minbarra l-Greċja, li ma
ppreżentawx iċ-ċifri tagħhom) kien ta' 134,700 - tnaqqis
ta' madwar 8 % meta mqabbel mal-2005. Għalhekk, l-għadd ta’
impjiegi fis-settur qed ikompli jonqos. Huwa essenzjali li jkun hemm titjib
fl-istat bażi tal-istokkijiet tal-ħut sabiex titwaqqaf din ix-xejra
'l isfel.
4.           Direzzjonijiet ta’ Politika 
4.1.        Żviluppi fil-parir
xjentifiku għall-istokkijiet fejn l-informazzjoni mhijiex kompluta
Fl-2011, il-parir xjentifiku kkwantifikat dwar
is-sajd żejjed fir-rigward tal-Fmsy[5] (minbarra l-ispeċijiet
tal-baħar fond) seta' jingħata għal 38 stokk minn 92
fil-Grigal tal-Atlantiku, jiġifieri għal 41 % tal-istokkijiet,
għalkemm dan il-parir ikopri l-biċċa l-kbira tal-akbar
riżorsi u dawk l-aktar importanti kummerċjalment. B’kollox,
2 miljun tunnellati ta’ opportunitajiet tas-sajd huma koperti minn dan
il-parir, minn total ta’ 2.5 miljun tunnellati korrispondenti ta’
opportunitajiet tas-sajd (jiġifieri 80 % tat-tunnellaġġ
tal-qbid huwa kopert mill-parir). Fil-Mediterran u l-Baħar l-Iswed,
fl-2011 seta' jingħata l-parir dwar is-sajd żejjed f'65 każ
(63 %) minn 103 stokkijiet. 
Fl-Atlantiku, il-Baħar tat-Tramuntana u
l-Baħar Baltiku, l-għadd ta’ stokkijiet li jista' jingħata parir
għalihom fir-rigward tal-MSY tela' minn 34 fl-2005 għal 39 fl-2010 u
kien 38 fl-2012. Kien hemm xejra daqsxejn ‘l isfel fil-proporzjon
tal-istokkijiet fejn huma disponibbli analiżi u tbassir kwantitattivi.
Il-proporzjon tal-istokkijiet fejn mhu disponibbli ebda parir xjentifiku tela’
minn 45 % fl-2003 għal 52 % fl-2006 u mbagħad reġa’
naqas għal 36 % fl-2012.
Ir-raġunijiet għan-nuqqas ta’ parir huma
varji: informazzjoni nieqsa jew mhux affidabbli dwar il-qabdiet,
stħarriġ mhux komplet jew teħid ta' kampjuni mhux adegwat, jew
inċertezzi bażiċi dwar il-bijoloġija tal-istokk kif ukoll
nuqqas ta' riżorsi umani fil-proċess tal-għoti tal-parir
xjentifiku. L-għoti ta’ dejta xjentifika dwar is-sajd skont il-qafas dwar
il-ġbir tad-dejta tal-UE[6]
huwa r-responsabblità tal-Istati Membri, u f'għadd ta' każijiet dawn
ir-responsabbiltajiet mhumiex qed jitwettqu b'mod sħiħ minkejja
l-fondi tal-UE disponibbli. Fl-2011, l-Istati Membri kienu
mħeġġa mill-Kummissjoni u mill-Kunsill sabiex itejbu
d-disponibbiltà tad-dejta għall-istokkijiet fit-Tabella 1.
Ir-riżultati ta’ dan l-eżerċizzju se jidhru fil-parir li jmiss
tal-ICES li għandu jingħata f’Ġunju 2012.
Tabella 1 – Stokkijiet
suġġetti għal stqarrija konġunta mill-Kunsill u
mill-Kummissjoni dwar it-titjib tad-disponibbiltà tad-dejta fl-ilmijiet Ewropej
tal-Grigal tal-Atlantiku u tal-Baħar Baltiku.
 Stokkijiet || Żoni 
 Petriċa || [Il-Baħar tat-Tramuntana u] il-Punent tal-Iskozja 
 Petriċa || L-Ibħra Ċeltiċi 
 Petriċa || Il-Bajja ta’Biscay 
 Haddock || Il-Baħar Ċeltiku 
 Sawrell || Il-Baħar tat-Tramuntana 
 Megrims || Il-Baħar Ċeltiku 
 Megrims || Il-Bajja ta’Biscay 
 Barbun tat-tbajja’ || Il-Baħar Irlandiż 
 Barbun tat-tbajja’ || Il-Baħar Ċeltiku (iż-Żona VIIfg) 
 Barbun tat-tbajja’ || Il-Baħar Baltiku 
 Pollakkju || Il-Punent tal-Iskozja 
 Pollakkju || Il-Baħar Ċeltiku 
 Rebekkini u Raj || Il-Punent tal-Iskozja 
 Laċċa kaħla || Il-Kanal 
 Laċċa kaħla || Il-Baħar tat-Tramuntana 
 Merlangu || Il-Baħar Ċeltiku 
Wara studji xjentifiċi addizzjonali fl-2012,
huwa mistenni li l-ambitu tal-parir xjentifiku se jiġi estiż sabiex
ikopri aktar, jekk mhux il-biċċa l-kbira, tal-istokkijiet. Filwaqt li
fl-2011 kellna aktar minn 44 stokk li għalihom ma setgħux
jitlestew valutazzjonijiet xjentifiċi, x'aktarx li din iċ-ċifra
tonqos għal madwar 10-12-il stokk fl-2012. Dan se jeħtieġ
l-użu ta’ metodi ta’ valutazzjoni u proċeduri ta’ konsulenza li se
jkunu ġodda fil-parir Ewropew, iżda li ġew ippruvati u ttestjati
sew f’postijiet oħrajn. Se jkunu jistgħu jitqiesu kunsiderazzjonijiet
speċifiċi skont il-każ, kif kien rakkomandat
fil-konsultazzjonijiet pubbliċi li saru fl-2011. 
Il-Kummissjoni hija ħerqana sabiex tuża
dan il-parir il-ġdid biex fuqu tibbaża l-proposti tagħha dwar
l-opportunitajiet tas-sajd għal dawn ir-riżorsi fl-2013 u, fejn hu
applikabbli, fl-2014. Madankollu, fejn il-parir xjentifiku ma jkunx disponibbli
u l-inċertezza hija akbar, jibqa' xieraq li jintuża approċċ
aktar kawt fl-iffissar tal-opportunitajiet tas-sajd, skont il-prinċipju
prekawzjonali[7].

Sadanittant, l-Istati Membri għandhom
jallokaw biżżejjed riżorsi u għandhom iwasslu b’mod
urġenti l-informazzjoni meħtieġa li tippermetti l-istima
tal-istat tal-istokkijiet. Il-Kummissjoni se tkompli tippromwovi l-iżvilupp
ta’ standards u programmi komuni għall-monitoraġġ u
l-valutazzjoni tal-istokkijiet fil-Baħar Mediterran u fil-Baħar
Iswed, inklużi dawk komuni ma' pajjiżi li mhumiex fl-UE. Se jitwaqqfu
gruppi ta’ ħidma esperti biex jiffukaw fuq dawk l-istokkijiet u
ż-żoni li s’issa ingħataw inqas kopertura xjentifika.
4.2.        Sforz tas-sajd
L-isforz tas-sajd (il-limiti fuq il-ħin li
l-bastimenti tas-sajd idumu fuq il-baħar) kien immaniġġjat
flimkien mat-TACs sabiex jonqos l-iskartar tal-ħut u l-qabdiet illegali.
Il-ġestjoni tal-isforz hija miżura ta’ konservazzjoni użata
f’diversi pjanijiet ta’ ġestjoni fit-tul, eżempju għall-merluzz
tal-Baħar tat-Tramuntana u l-Baħar Baltiku, il-barbun tat-tbajja’ u
l-lingwata tal-Baħar tat-Tramuntana, il-lingwata tal-Kanal tal-Punent u
l-marlozz u l-istokkijiet tal-ksampu fin-Nofsinhar (l-Anness II).
L-Anness II juri xejra ġenerali, anke
jekk irregolari, lejn tnaqqis fl-isforz tas-sajd mill-2003 jew l-2004 sal-2010.
It-tnaqqis totali fl-isforz huwa l-akbar
għall-Baħar Baltiku, il-Baħar tat-Tramuntana, il-Kattegat,
il-Baħar Irlandiż, u l-Punent tal-Iskozja iżda huwa ftit inqas
fil-Kanal tal-Punent. Sal-2009 kien hemm biss tnaqqis żgħir
fiż-żona Iberika tal-Atlantiku. Madankollu, l-isforz totali
żdied ftit fil-Baħar Baltiku ċentrali u l-isforz fis-sajd
tat-tkarkir bit-travu wkoll żdied fil-Kanal tal-Punent mill-2010 sal-2011.
Huwa ċar li, s’issa, il-miżuri sabiex
jitnaqqas l-isforz f’din iż-żona għadhom mhux effettivi.
Matul l-2012 il-Kummissjoni se tirrevedi s-sistemi
tal-ġestjoni tal-isforz implimentati s’issa fl-UE. Dan se jinkludi
laqgħa pubblika li għandha ssir fil-5 ta’ Lulju 2012 u
se teżamina medda wiesgħa ta’ kwistjonijiet, kif imqajma mix-xjenza,
mill-Istati Membri, mill-partijiet interessati u mill-industrija bil-ħsieb
li isir avvanz fil-kwistjoni ta’ simplifikar kbir fil-ġestjoni tal-istokk
f’Politika Komuni tas-Sajd riformata. 
5.           Ġestjoni permezz ta' Pjanijiet
Multiannwali
Il-Kummissjoni bdiet it-tħejjijiet sabiex
tissostitwixxi l-pjanijiet attwali bbażati fuq stokkijiet individwali
għal pjanijiet ta’ ġestjoni bbażati fuq stokkijiet multipli.
L-ewwel proposta li se tiġi ppreżentata se tkun għal pjan ta’
speċijiet multipli għall-Baħar Baltiku, li se jinkorpora
interazzjonijiet bijoloġiċi bħall-predaturi komuni u
l-kompetizzjoni Għaddejja wkoll ħidma fuq pjan għal sajd
imħallat għall-Baħar tat-Tramuntana, li se jinkorpora
interazzjonijiet tekniċi, jiġifieri l-mod li bih flotot u rkapti
tas-sajd differenti jaqbdu taħlitiet differenti ta' ħut. 
Il-pjanijiet għal sajd imħallat
għall-Baħar Ċeltiku, il-Baħar Irlandiż u l-Punent
tal-Iskozja se jsegwu hekk kif tkun ikkonsolidata x-xjenza. Huwa skedat
l-iżvilupp ta’ proposti sabiex jiġu emendati l-pjanijiet attwali
għal-lingwata fil-Bajja ta' Biscay u l-marlozz tat-Tramuntana u l-ksampu
iżda dan se jiddependi fuq id-disponibbiltà tad-dejta dwar it-tipi ta'
sajd ikkonċernati. 
Bejn l-2009 u l-2011 il-Kummissjoni adottat
proposti għal pjan għall-inċova fil-Bajja ta’ Biscay, is-salamun
tal-Baltiku u s-sawrell tal-Punent u issa qed jiġu diskussi fil-Parlament
u fil-Kunsill.
Fil-Mediterran, se jkompli l-isforz
għall-konsolidazzjoni tal-parir xjentifiku dwar għadd dejjem akbar
ta’ speċijiet u stokkijiet sabiex jiġu żviluppati pjanijiet
tas-sajd internazzjonali fit-tul. Skont ir-Regolament dwar il-Mediterran[8], l-Istati Membri tal-UE
għandhom jistabbilixxu pjanijiet multiannwali fil-livell nazzjonali.
Minkejja dewmien importanti, reċentement kien hemm progress
fl-implimentazzjoni ta’ dan l-obbligu, li qed jiġi mmonitorjat u
appoġġjat mill-qrib. Biex tkompli tħaffef dan il-proċess,
il-Kummissjoni diġà bdiet proċeduri prekontenzjużi kontra
diversi Stati Membri, u din l-azzjoni se tiġi żviluppata aktar
fl-2012. Huwa ppjanat li jkun hemm segwitu fil-Kummissjoni Ġenerali
għas-Sajd fil-Mediterran fir-rigward ta’ stokkijiet kondiviżi 
Dawn l-azzjonijiet huma mistennija li jtejbu
l-proċess tat-teħid tad-deċiżjonijiet
għall-istabbiliment ta' pjanijiet multiannwali internazzjonali. 
6.           Metodu ta’ Ħidma
għall-Proponiment tat-TACs
Għandhom japplikaw il-prinċipji li
ġejjin:
Fejn japplikaw pjanijiet fit-tul li jirregolaw
it-TACs jew il-limiti tal-isforz, dawn għandhom jiġu segwiti.
Il-Kummissjoni se tipproponi wkoll TACs jew limiti tal-isforz f’livelli
konsistenti mal-proposti tal-Kummissjoni għal pjanijiet ta’ ġestjoni
fit-tul.
Fejn ġew miftiehma TACs u miżuri
oħrajn ma’ pajjiżi terzi, dawn għandhom ikunu implimentati.
It-TACs għandhom jiġu stabbiliti skont
il-parir xjentifiku fejn dan ikun ipprovdut abbażi ta' dejta komprensiva u
analiżi u tbassir kwantitattivi skont il-“qafas MSY" tal-ICES. Meta
t-tali parir huwa disponibbli dan għandu jintuża b’mod dirett biex
jiġu stabbiliti l-livelli tal-kwoti jew tal-isforz tas-sajd, għalkemm
għandha tkun aċċettata l-implimentazzjoni gradwali ta’ dan il-qafas
sal-2015 meta dan ikun kompatibbli mal-parir mogħti.
Fejn jingħata parir xjentifiku indikattiv
abbażi ta’ analiżi kwalitattiva tal-informazzjoni disponibbli (anke
jekk din ma tkunx kompluta jew tkun fiha ġudizzju espert), dan għandu
jintuża bħala bażi għad-deċiżjonijiet tat-TAC.
Jeħtieġ li jiġi segwit
l-approċċ prekawzjonali fejn m’hemm ebda parir xjentifiku. 
Jistgħu jiġu proposti TACs għal
speċijiet li għadhom mhux suġġetti għal TACs u kwoti
fid-dawl ta' parir xjentifiku li juri żieda konsistenti fl-ammonti li
jinħattu l-art. Speċijiet kandidati f’dan ir-rigward jinkludu
l-ispnott u t-trilja bla faxxi. Skont id-dikjarazzjoni tal-minuti tal-Kunsill
ta' Diċembru tal-2010 u l-2011, se jiġu żviluppati linji gwida
għal tipi ta’ sajd ġodda u li qed jiżviluppaw. Dawn il-linji
gwida se jsegwu l-prinċipji u l-aqwa prattiki u standards internazzjonali
għal sajd responsabbli. Se jkun meħtieġ l-iżvilupp ta’
skemi ta’ allokazzjoni għal dawn l-istokkijiet, abbażi ta’ rekords
tal-passat, bil-kundizzjoni li dawn ir-rekords ġew stabbiliti waqt sajd li
sar f'konformità sħiħa mal-miżuri ta’ konservazzjoni applikabbli
(eż. tekniċi).
Huwa neċessarju li jkun żgurat l-aqwa
tqabbil bejn iż-żoni regolatorji tat-TAC u l-identità tal-istokk
sabiex l-opportunitajiet tas-sajd ikunu adattati għall-istat ta’
konservazzjoni u ta' ġestjoni tal-istokkijiet varji. Il-ġestjoni
tal-ksampu minn unitajiet funzjonali u l-ġestjoni taż-żewġ
stokkijiet tal-barbun tat-tbajja' fil-Kanal jeħtieġu kunsiderazzjoni
f'dan ir-rigward u l-Kummissjoni għandha tħeġġeġ
lill-Istati Membri sabiex jappoġġjaw ix-xogħol ta'
arranġament mill-ġdid tat-TAC meħtieġ f'dawn
il-każijiet. Il-Kummissjoni tirriserva d-dritt li tinkludi dawn
l-arranġamenti fil-proposti tagħha u tilqa’ r-reazzjonijiet
tal-Istati Membri u tal-partijiet interessati speċifikament dwar din
il-kwistjoni. Sabiex jiġu stabbiliti s-sisien ta' ġestjoni
speċifika skont l-istokk għal-lemon sole, id-dab, il-barbun u l-witch
flounder fil-Baħar tat-Tramuntana, se jkun propost rappurtar separat
għall-ħatt l-art ta’ dawn l-ispeċijiet.
7.           Speċijiet tal-Baħar Fond
fil-Grigal tal-Atlantiku
L-istat ta' ħafna stokkijiet tal-baħar
fond jagħti lok għal tħassib. L-istokkijiet tal-orange roughy,
ċerti klieb il-baħar tal-baħar fond, il-bażuga kaħlija
fil-Bajja ta’ Biscay u r-roundnose grenadier huma eżawriti. Il-parir
għall-maġġoranza tal-istokkijiet huwa li s-sajd għandu
jitnaqqas jew ma jitħalliex jespandi, sakemm ma jkunx magħruf li huwa
sostenibbli. Fil-każ ta’ speċijiet li jikbru aktar malajr
bħat-tusk, il-linarda, il-bażuga kaħlija u ċ-ċinturin
iswed, jista’ jkun possibbli li jiġu identifikati punti ta’ referenza li
jippermettu l-ġestjoni tal-istokkijiet fuq bażi sostenibbli fit-tul,
iżda attwalment dawn mhumiex disponibbli.
It-TACs għall-ispeċijiet tal-baħar
fond huma ffissati kull sentejn, l-aktar riċentement għall-2011 u
l-2012. Il-Kummissjoni se tippreżenta proposta separata fir-rigward
tal-opportunitajiet tas-sajd għas-sajd fil-baħar fond
għall-perjodu 2013-2014 abbażi tal-metodu ta' ħidma deskritt
hawn fuq.
8.           TACs Iffissati mill-Istati Membri
Mill-2011, it-TACs għal 6 stokkijiet
ġew “delegati” lil Stati Membri individwali li jistadu għal
wieħed minn dawn l-istokkijiet (l-Artikolu 6 tar-Regolament
tal-Kunsill Nru 57/2011 u tar-Regolament tal-Kunsill Nru 43/2012).
Dan sar f’każjiet fejn Stat Membru wieħed biss għandu interess
f'dak it-tip ta' sajd u kien suġġett għal salvagwardji li
jikkonċernaw il-ġestjoni t-tajba. Ir-rappurtar mill-Istati Membri
kkonċernati skont l-Artikolu 6 tjieb, għalkemm il-kwalità
tar-rapporti mhijiex uniformi. F'xi każijiet, id-dejta li fuqha jinbena
l-parir dwar miżuri xierqa għall-ġestjoni tal-istokkijiet
għadha nieqsa, u għal dawn l-istokkjiet hemm il-ħtieġa
għal aktar kawtela. Il-Kummissjoni biħsiebha tipproponi li dawn
id-delegi jkomplu għal dawn it-TACs. Se jkun hemm segwitu speċifiku
mal-Istati Membri relevanti kkonċernati fir-rigward ta’ stokkijiet li
għalihom huma meħtieġa aktar sforzi. 
9.           Skeda tal-Proposti
L-iskeda tax-xogħol tentattiva tista' tkun
kif ġej: 
 Regolament dwar l-Opportunitajiet tas-Sajd || Parir Disponibbli || Proposta tal-Kummissjoni || Adozzjoni possibbli mill-Kunsill 
 Stokkijiet tal-baħar fond – 2013-2014 || Ġunju || Nofs Settembru || Ottubru 
 Stokkijiet tal-UE tal-Atlantiku u tal-Baħar tat-Tramuntana (ebda negozjati jew ftehimiet internazzjonali || Ġunju || Settembru || Novembru 
 Stokkijiet internazzjonali u konġunti fl-Atlantiku, fil-Baħar tat-Tramuntana, fl-Antartiku u f’żoni oħrajn || Ottubru - Diċembru || Novembru || Diċembru 
 Il-Baħar Baltiku || Mejju || Bidu ta’ Settembru || Ottubru 
 Il-Baħar l-Iswed || Ottubru || Novembru || Diċembru 
10.         Konklużjoni
Il-Kummissjoni titlob għall-opinijonijiet
tal-Istati Membri, l-RACs u l-ACFA fir-rigward tal-approċċ stipulat
minn din il-Komunikazzjoni 
ANNESS
Ia – Stokkijiet fil-Grigal tal-Atlantiku u fl-ilmijiet tal-viċinat
 Tabella 1. Parir xjentifiku dwar il-qagħda tal-istokk || Number of fish stocks 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Medja 
 Barra mil-limiti bijoloġiċi sikuri || 30 || 29 || 26 || 26 || 26 || 28 || 27 || 22 || 19 || 14 || 25 
 Fil-limiti bijoloġiċi sikuri || 12 || 10 || 14 || 11 || 12 || 13 || 12 || 15 || 15 || 18 || 13 
 % tal-istokkijiet li huma fil-limiti bijoloġiċi sikuri || 29% || 26% || 35% || 30% || 32% || 32% || 31% || 41% || 44% || 56% || 35% 
 Il-qagħda tal-istokkijiet mhix magħrufa minħabba dejta mhux adegwata || 48 || 53 || 53 || 57 || 58 || 55 || 57 || 60 || 61 || 60 || 56 
 % tal-istokkijiet bi status magħruf || 47% || 42% || 43% || 39% || 40% || 43% || 41% || 38% || 36% || 35% || 40% 
 Tabella 2. Parir xjentifiku dwar is-sajd żejjed || Għadd ta’ stokkijiet tal-ħut 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Medja 
 Ir-rata tas-sajd fuq l-istokk hija magħrufa meta mqabbla mar-rata tar-rendiment massimu sostenibbli ||   ||   || 34 || 23 || 32 || 33 || 35 || 39 || 35 || 38 || 34 
 L-istokk huwa mistad iżżejjed ||   ||   || 32 || 21 || 30 || 29 || 30 || 28 || 22 || 18 || 26 
 L-istokk qed jinqabad bir-rata tar-rendiment massimu sostenibbli ||   ||   || 2 || 2 || 2 || 4 || 5 || 11 || 13 || 20 || 7 
 % tal-istokkijiet mistada żżejjed ||   ||   || 94% || 91% || 94% || 88% || 86% || 72% || 63% || 47% || 79% 
 Tabella 3. Parir xjentifiku ta' "emerġenza" || Għadd ta’ stokkijiet tal-ħut 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Med ja 
 Parir xjentifiku biex jitwaqqaf is-sajd || 24 || 13 || 12 || 14 || 20 || 18 || 17 || 14 || 11 || 8 || 15 
 Tabella 4. Differenza bejn it-TACs u l-qbid sostenibbli || Għadd ta’ stokkijiet tal-ħut 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Medja 
 Eċċess tat-TAC fuq il-qbid sostenibbli (%) || 46% || 49% || 59% || 47% || 45% || 51% || 48% || 34% || 23% || 11% || 41% 
 Tabella 5. Sommarju tal-parir xjentifiku dwar l-opportunitajiet tas-sajd || Għadd ta’ stokkijiet tal-ħut 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Medja 
 Stokkijiet fejn id-daqs tal-istokk u l-mortalità tas-sajd jistgħu jiġu mbassra || 40 || 34 || 40 || 31 || 29 || 30 || 34 || 36 || 36 || 40 || 35 
 Stokkijiet li għalihom hemm parir xjentifiku disponibbli dwar l-opportunitajiet tas-sajd || 59 || 52 || 54 || 65 || 61 || 62 || 63 || 55 || 55 || 47 || 57 
 Stokkijiet li għalihom m’hemmx parir xjentifiku disponibbli || 31 || 40 || 39 || 29 || 35 || 34 || 33 || 42 || 40 || 44 || 37 
   ||   ||   ||   ||   ||   ||   ||   ||   ||   ||   ||   
 (*) Fejn parir wieħed ikopri żewġ TACs, dan ||   ||   ||   ||   ||   ||   ||   ||   
 ma jingħaddx darbtejn ||   ||   ||   ||   ||   ||   ||   ||   ||   ||   ||   
  ANNESS Ib –Il-Baħar Mediterran u l-Baħar l-Iswed ||   ||   ||   
 Parir xjentifiku dwar sajd żejjed għall-istokkijiet tal-ħut demersali u tal-ħut pelaġiku żgħir fil-Mediterran u fil-Baħar l-Iswed || għadd || % ||   
   ||   ||   ||   
 Stokkijiet ikklassifikati skont il-kriterji (il-punt ta’ referenza miftiehem) || 65 || 63,0 ||   
 Stokkijiet oħra mhux inklużi minħabba dejta mhux adegwata (il-punt ta’ referenza għadu ma ġiex miftiehem) || 38 || 37,0 || 
 Stokkijiet meqjusa (minn 27 speċi) || 103 || 100 ||   
 Stokkijiet ikklassifikati: ||   ||   ||   
 Qed isir sajd żejjed għall-istokk (ogħla mill-Fmsy jew mill-fattur varjabbli ta’ sostituzzjoni) || 52 || 80,0 || 
 Is-sajd għall-istokk huwa fil-livell tal-Fmsy jew tal-fattur varjabbli ta’ sostituzzjoni jew taħthom || 13 || 20,0 || 
 Total tal-istokkijiet || 65 || 100 ||   
   ||   ||   ||   
ANNESS
II –L-Isforz tas-Sajd 
irregolat skont il-pjanijiet multiannwali, kif irraportat mill-Istati Membri
lill-STECF
(informazzjoni
mogħtija miċ-Ċentru Konġunt għar-Riċerka
Figura 1. L-isforz
tas-sajd regolat fil-Baħar Baltiku tal-Punent 
Figura 2. L-isforz
tas-sajd regolat fil-Baħar Baltiku ċentrali 
Figura 3. L-isforz tas-sajd regolat f’Kattegat 
Figura 4. L-isforz tas-sajd regolat fil-Baħar tat-Tramuntana, fi
Skagerrak u fil-Kanal tal-Lvant.
Figura 5. L-isforz tas-sajd regolat fil-Baħar Irlandiż.
Figura 6.
L-isforz tas-sajd regolat fil-Punent tal-Iskozja.
Figura 7. L-isforz
tas-sajd regolat fil-Kanal tal-Punent.
Figura 8. L-isforz tas-sajd regolat fl-ilmijiet Iberiċi
tal-Atlantiku. 
Nota : Ix-xejra differenti meta mqabbla mas-sena l-oħra hija dovuta
l-aktar minħabba dejta mtejba min-naħa tal-Portugal. Spanja ma
ppreżentatx dejta għall-2010, għalhekk id-dejta hija
mniżżla biss għall-2009. 
[1]               L-implimentazzjoni tas-sostenibbiltà fis-sajd tal-UE
permezz tar-rendiment massimu sostenibbli. Il-Komunikazzjoni mill-Kummissjoni
lill-Kunsill u lill-Parlament Ewropew. COM (2006) 360 finali.
[2]               "Mistada żżejjed" tfisser li
l-aħħar stima tar-rata tal-mortalità tas-sajd hija ogħla
mir-rata tal-mortalità tas-sajd li tagħti rendiment massimu sostenibbli
fit-tul.
[3]               Tabella dwar il-kwoti Ewropej u sistema grafika ta'
senjalar (‘traffic lights’) relevanti tinsab fuq 
http://ec.europa.eu/fisheries/documentation/publications/poster_tac2012_en.pdf.
Analiżi sħiħa dwar
l-istat tal-istokkijiet tal-ħut tista’ tinstab fi www.ices.dk
u https://stecf.jrc.ec.europa.eu
[4]               Regolament tal-Kummissjoni (UE) Nru 161/2012
tat-23 ta’ Frar 2012 dwar miżuri ta’ emerġenza
għall-protezzjoni tal-istokkijiet tal-haddock fl-ilmijiet fil-Punent
tal-Iskozja ĠU L 52, pp.6-7 24.2.2012
[5]               Ir-rata tas-sajd li se tikseb l-ogħla livelli ta
qbid medju u fit-tul.
[6]               Ir-Regolament tal-Kunsill (KE) Nru 199/2008
tal-25 ta’ Frar 2008 dwar l-istabbiliment ta' qafas Komunitarju
għall-ġbir, il-ġestjoni u l-użu ta' data fis-settur
tas-sajd u appoġġ għall-parir xjentifiku fir-rigward
tal-Politika Komuni tas-Sajd. ĠU L 60, 5.3.2008, p. 1-12.
[7]               Komunikazzjoni mill-Kummissjoni dwar il-prinċipju
prekawzjonali COM (2000)1 finali.
[8]               Ir-Regolament tal-Kunsill (KE) Nru 1967/2006